Bis itz han i gmeint, i de Wörterbüecher, wo im 19. Jarhundert si aagfangen oder gmacht woorde, gääbs ds Wort Krawatte oder Grawatte niid. Es hätt mi nid verwungeret, wiu si denn nid gäärn wäutschi Frömdwörter hei ufgnoo, u daas chunt ja vo französisch «cravate» i ds Dütsche. Nume han i mi trumpiert! Wos mer dür e Chopf isch gschosse, das ds «w» i Grawatte on es «b» chönnt sii, fingen i im zwöite Bang vom Idiotikoon dr Iitraag  «Grabaten oder Halstücher», u zwaar us emene Militäärhandbuech vo 1704.